Swart Maandag-vervolgings 'n 'heksejag' | Maroela Media
Swart Maandag-vervolgings 'n 'heksejag'
'n Swart Maandag-optog in die Wes-Kaap. Foto: Twitter
Nie een van die vier mense wat vandeesweek by die polisie moes aanmeld in verband met Swart Maandag-optogte wat landwyd gehou is, is tot dusver formeel aangekla nie.
Drie mense van verskeie dorpe in Limpopo is ná Maandag se betogings versoek om by hulle onderskeie polisiestasies aan te meld op aanklagte van die reël van 'n onwettige byeenkoms en verkeersontwrigting. Beamptes by die onderskeie polisiestasies het glo opdragte van die polisiebestuur gekry om stappe te doen.
Marcelle Maritz (52) van Mokopane (Potgietersrus), 'n raadslid en die VF Plus se leier in Limpopo, moes Vrydag by die dorp se speurtak aanmeld. Sy het aan Maroela Media gesê daar is nog nie 'n datum vasgestel wanneer sy in die dorp se landdroshof moet verskyn nie. "Dit gaan heel waarskynlik volgende week wees. Ek wag om van hulle te hoor," het sy gesê. Sy is nie in hegtenis geneem nie.
Pieter Wagner (69) van Bela-Bela (Warmbad), 'n eiendomsagent en lid van die plaaslike gemeenskapspolisiëringsforum (GPF), moes Woensdag by die dorp se polisiestasie aanmeld waar die aanklagte geregistreer en sy vingerafdrukke geneem is. Hy is nie in hegtenis geneem nie en moes Donderdag in die dorp se landdroshof verskyn. "Toe ek gister daar aankom, het die staatsaanklaer gesê ek word verskoon van die saak. Die saak moet eers verder ondersoek word en hulle sal my laat weet as ek vervolg gaan word," het hy Vrydag aan Maroela Media gesê.
James van den Bergh (53), 'n sakeman van Polokwane (Pietersburg), moes Dinsdag by die Westenburg-polisiestasie aanmeld waar sy aanklagte geregistreer is. Hy is ook nie in hegtenis geneem nie en moes Vrydag in die dorp se landdroshof verskyn. Die saak teen hom is egter teruggetrek nog voor die hof in sitting was. "Ek is van mening al die optrede is gedoen omdat hulle ons probeer intimideer. Dit was niks anders as 'n heksejag nie. Die protesaksie was glad nie 'n rasseding nie. Dit het gegaan oor moord. Almal wat aan die optog deelgeneem het, het dit beskaafd gedoen uit meegevoel vir ons boere," het hy Vrydag aan Maroela Media gesê.
In die Vrystaat is Isolde Laesecke, 'n AfriForum-takvoorsitter van Bloemfontein, vandeesweek aangesê om by die polisie aan te meld. "Haar prokureur het Vrydag weer met die speurder gepraat om 'n afspraak te probeer maak sodat 'n klag aanhangig gemaak kan word, maar die speurder kon nog nie 'n tyd vasstel vir die prosedure nie. In dié stadium wag ons nou maar dat die polisie weer kontak met ons maak," het Ian Cameron, hoof van gemeenskapsveiligheid by AfriForum, gesê.
Maroela Media het vroeër berig drie mans is Maandagoggend op die N1 naby die Botha-afrit in Centurion in hegtenis geneem omdat hulle 'n hindernis op 'n nasionale pad veroorsaak het. Die mans was glo deel van die voorpunt van die Swart Maandag-optog wat deur 15 motors begin is. Die mans is na 'n polisiestasie geneem en later met 'n boete vrygelaat.
"Die polisie is nou besig met politiekery en hul skending van mense se burgerregte getuig van hul onvermoë om misdaad en veral plaasmoorde hok te slaan. Die polisie probeer die fokus vanaf die slagting van boere in Suid-Afrika met politieke aksies verskuif," het Cameron gesê.
"Dit is erg genoeg dat polisieminister Fikile Mbalula nuus [oor Swart Maandag] fabriseer en versprei. Dié heksejag bewys juis die verpolitisering van die polisie in die land."
Hy het gesê genl.maj. JJ Tsotesti het ook in 'n foonoproep vir Ernst Roets, adjunk uitvoerende hoof van AfriForum, op Swart Maandag met optrede gedreig. Dié generaal kon egter geensins aandui wat die aanklagte sou wees nie.
"Ons moedig lede van die publiek aan om ons te nader indien daar onregmatig teen hulle opgetree word," het Cameron gesê.
AfriForum, TLU SA en die Solidariteit Beweging sal weer op 25 November 'n optog teen plaasmoorde na die Uniegebou in Pretoria hou.
Limpopo Swart Maandag
[Foto's] 8 sterf in nóg 'n gru-ongeluk
'Ek kon dood gewees het,' sê musikant ná ontvoeringsdrama
Maak seker jou kant is skoon, en stel dan siviele eise in, en voeg teen die betrokkenes in hul persoonlike hoedanigheid as partye.
Kan iemand vir my asb die peron nommer en trein nommer gee om na die Ou Suid-Afrika te vertrek want hier wil ek nie langer 'duck and dive'.
Is die spul wat die univetsiteite verbrand en winkels geplunder het al vervolg?
Dis net hulle manier om druk uit t e oefen en te wys hoe belangrik hulle is.
Die ANC sal op enige moontlike manier hulle stempel probeer afdruk waar ookal hulle dit wil doen.
Op so manier "hou" hulle emosioneel die "oorhand" (volgens hulle).
Lyk my die was n sukses, maar ek dink ons kan beter… Wanneer is die volgende een vir die boere wat intussen vermoor is?